दिवंगत पूर्व विदेश मंत्री सुषमा स्वराज की 'आखिरी इच्छा' को बेटी ने कुछ इस तरह किया पूरा  
सुषमा स्वराज की 'आखिरी इच्छा' को बेटी ने किया पूरा
सीनियर वकील हरीश साल्वे को एक रुपये भेंट किया
साल्वे ने जाधव केस में ICJ में भारत का प्रतिनिधित्व किया है
दिवंगत पूर्व विदेश मंत्री सुषमा स्वराज (Sushma Swaraj) की बेटी बांसुरी स्वराज (Bansuri Swaraj) ने अपनी मां की आखिरी इच्छा को पूरा किया है. दरअसल हॉस्पिटल जाने से पहले सुषमा स्वराज (Sushma Swaraj) की सीनियर वकील हरीश साल्वे (Harish Salve) से बात हुई थी और सुषमा चाहती थीं कि साल्वे कुलभूषण जाधव केस में इंटरनेशनल कोर्ट में भारत का प्रतिनिधित्व करने के लिए अपनी एक रुपये की फीस लेने के लिए यहां आएं. शुक्रवार को सुषमा स्वराज की बेटी ने अपनी मां की इस इच्छा को पूरा किया. सुषमा स्वराज के पति और मिजोरम के पूर्व गवर्नर स्वराज कौशल ने कहा, 'हमारी बेटी बांसुरी स्वराज ने मिस्टर साल्वे से शुक्रवार को मुलाकात की और उन्हें एक रुपया भेंट किया.'
@sushmaswaraj Bansuri has fulfilled your last wish. She called on Mr.Harish Salve and presented the One Rupee coin that you left as fees for Kulbhushan Jadhav's case. pic.twitter.com/eyBtyWCSUD
वहीं हरीश साल्वे ने 6 अगस्त की शाम को सुषमा स्वराज से हुई फोन पर बातचीत को साझा किया है. हरीश साल्वे ने एनडीटीवी से कहा, 'वह बहुत अच्छे से बात कर रही थीं और बहुत खुश थीं. वह मुझसे पूछ रही थीं कि मैं उनसे क्यों नहीं मिलता. मैंने कहा, 'मैं आऊंगा और आज उनसे मिलूंगा.' उन्होंने(सुषमा) कहा, 'तुम्हें आना पड़ेगा क्योंकि मुझे तुम्हारी फीस देनी है. तुमने कहीं कहा था कि तुम्हें एक रुपये भी नहीं दिया गया. मैं तुम्हें जाधव केस में एक रुपये दूंगी.'
साल्वे ने कहा, 'वह बहुत खुश थीं और उन्होंने कहा कि वह इस समय अपनी बेटी के ऑफिस में काम कर रही हैं. मैं उनसे आज शाम 6 बजे मिलने वाला था. मुझे आश्चर्य हुआ कि 10 मिनट बाद उन्हें कार्डियक अरेस्ट हो गया.' बता दें कि सुषमा स्वराज 67 साल की थीं और उनका निधन रात 9 बजे हो गया था.